BERETNING

om årsregnskabet for fællesforetagendet Shift2Rail for regnskabsåret 2017 med fællesforetagendets svar

(2018/C 452/09)

INDHOLD

Punkt side INDLEDNING 1-12 77 Oprettelse af fællesforetagendet Shift2Rail 1-2 77 Ledelse 3-6 77 Målsætninger 7-8 77 Ressourcer 9-11 78 Kommissionens evaluering 12 78 ERKLÆRING 13-25 78 Erklæring om regnskabernes rigtighed 14 78 Erklæring om lovligheden og den formelle rigtighed af de indtægter, der ligger til grund for regnskaberne 15 79 Erklæring om lovligheden og den formelle rigtighed af de betalinger, der ligger til grund for regnskaberne 16 79 Den øverste og den daglige ledelses ansvar 17-19 79 Revisors ansvar for revision af regnskaberne og de underliggende transaktioner 20-25 79 BUDGETMÆSSIG OG ØKONOMISK FORVALTNING 26-32 80 Gennemførelse af 2017-budgettet 26-27 80 Gennemførelse af det flerårige budget under Horisont 2020 28-32 80 INTERN KONTROL 33-37 81 Struktur for intern kontrol 33-36 81 Udbud 37 81 ANDRE SPØRGSMÅL 38 81 Mobilisering af bidrag fra industriens medlemmer 38 81 OPLYSNINGER OM KOMMISSIONENS EVALUERINGER 39-40 81 BILAG — OPFØLGNING PÅ TIDLIGERE ÅRS BEMÆRKNINGER 83 FÆLLESFORETAGENDETS SVAR 84

INDLEDNING

Oprettelse af fællesforetagendet Shift2Rail

1. Fællesforetagendet Shift2Rail (S2R), der ligger i Bruxelles, blev oprettet i juni 2014 ( 1 ) for en periode på ti år og begyndte at arbejde uafhængigt den 24. maj 2016. Fællesforetagendet begyndte sine uafhængige operationer i 2016, og dette års regnskab er det andet årsregnskab for S2R, som Revisionsretten har revideret.

2. Fællesforetagendet Shift2Rail er et offentlig-privat partnerskab i jernbanesektoren. De stiftende medlemmer er Den Europæiske Union (EU), repræsenteret ved Kommissionen, og partnere fra jernbaneindustrien (centrale interessenter, f.eks. producenter af jernbanemateriel, jernbanevirksomheder, infrastrukturforvaltere og forskningscentre). Andre enheder kan deltage i fællesforetagendet som associerede medlemmer.

Ledelse

3. Fællesforetagendet S2R's ledelsesstruktur omfatter bestyrelsen, den administrerende direktør, det videnskabelige udvalg og gruppen af repræsentanter for staterne.

4. Bestyrelsen består af 22 medlemmer med to repræsentanter for Kommissionen og en repræsentant for hvert medlem fra jernbaneindustrien. Bestyrelsen har ansvaret for fællesforetagendets strategiske orientering og operationer og fører tilsyn med gennemførelsen af dets aktiviteter. Den administrerende direktør er ansvarlig for den daglige ledelse af fællesforetagendet.

5. Det videnskabelige udvalg og gruppen af repræsentanter for staterne er rådgivningsorganer. Det videnskabelige udvalg rådgiver om de videnskabelige og teknologiske prioriteter, der skal behandles i fællesforetagendets årlige arbejdsplaner. Gruppen af repræsentanter for staterne repræsenterer EU's medlemsstater og de lande, der er associeret med forskningsrammeprogrammet Horisont 2020. Gruppen kan fremsætte udtalelser om fællesforetagendets strategiske retningslinjer og om forbindelser mellem S2R's aktiviteter og relevante nationale eller regionale programmer for forskning og innovation.

6. Fællesforetagendet S2R's vedtægter indeholder også bestemmelser om: — en specifik rådgivningsrolle for Den Europæiske Unions Jernbaneagentur, som skal bidrage til udformningen og gennemførelsen af S2R's arbejdsplaner og sikre, at S2R's aktiviteter fører til tekniske standarder, der garanterer interoperabilitet og sikkerhed — nedsættelse af styringsudvalg for innovationsprogrammerne, som består af repræsentanter for de stiftende medlemmer og de associerede medlemmer samt for S2R's programkontor, og som er ansvarlige for det tekniske input til og gennemførelsen af de enkelte innovationsprogrammer — muligheden for at nedsætte arbejdsgrupper bestående af eksperter til at bistå fællesforetagendet i forbindelse med udførelsen af dets opgaver.

Målsætninger

7. Fællesforetagendet Shift2Rail blev oprettet med henblik på at skabe en platform for samarbejde i jernbanesektoren for at sætte gang i innovationen, forbedre jernbanetransportens konkurrenceevne og styrke jernbanetransportsystemet i Europa. Et afgørende initiativ for at nå dette mål er etableringen af et fælles europæisk jernbaneområde ( 2 )

8. Fællesforetagendet bestræber sig på at udvikle, integrere, demonstrere og validere innovative teknologier og løsninger, som opretholder strenge sikkerhedsstandarder, med det formål at opnå: — en nedbringelse på 50 % af jernbanetransportsystemets livscyklusomkostninger — en forhøjelse på 100 % af jernbanetransportsystemets kapacitet — en forbedring på 50 % med hensyn til jernbanetransportens pålidelighed og punktlighed — fjernelse af resterende tekniske hindringer for interoperabilitet og effektivitet — reduktion af negative eksterne virkninger i forbindelse med jernbanetransport, især støj, vibrationer, emissioner og andre miljøpåvirkninger.

Ressourcer

9. EU's maksimale bidrag til fællesforetagendet S2R's aktiviteter udgør 450 millioner euro, som skal udbetales fra Horisont 2020. Dette beløb omfatter 52 millioner euro, der er øremærket til Horisont 2020-arbejdsprogrammet for transport for 2014-2015 (fyrtårnsprojekter), som indtil videre forvaltes af Europa-Kommissionen, hvilket medfører en tildeling på 398 millioner euro til fællesforetagendet S2R ( 3 ) . Fællesforetagendets medlemmer fra industrien skal bidrage med ressourcer svarende til mindst 470 millioner euro ( 4 ) , bestående af bidrag i naturalier og kontantbidrag på mindst 350 millioner euro til dækning af fællesforetagendets operationelle aktiviteter og administrationsomkostninger og bidrag i naturalier på mindst 120 millioner euro til supplerende aktiviteter ( 5 )

10. Fællesforetagendet S2R's administrationsomkostninger er begrænset til 27 millioner euro, der skal dækkes med kontantbidrag fra medlemmerne, som på årsbasis fordeles ligeligt mellem EU og medlemmerne fra industrien ( 6 )

11. I 2017 var fællesforetagendet S2R's endelige budget på 44,1 million euro (2016: 52,3). Fællesforetagendet havde pr. 31. december 2017 19 ansatte (2016: 17). Det lavere endelige budget for 2017 var en direkte konsekvens af, at Europa-Kommissionen bekræftede, at den fortsætter med at forvalte fyrtårnsprojekterne ( 7 )

Kommissionens evaluering

12. Kommissionen færdiggjorde den foreløbige evaluering af fællesforetagendets aktiviteter i juni 2017, som blev efterfulgt af en handlingsplan udarbejdet af fællesforetagendet med henblik på at adressere de anbefalinger, der var fremsat i evalueringen. I den forbindelse medtager vi et afsnit vedrørende fællesforetagendets handlingsplan som svar på den foreløbige evaluering, som udelukkende er beregnet til orientering og ikke udgør en del af vores revisionserklæring.

ERKLÆRING 13. Vi har: a) revideret fællesforetagendets regnskaber, som omfatter årsregnskabet (8) og beretningerne om budgetgennemførelsen (9), for det regnskabsår, der afsluttedes den 31. december 2017, og b) efterprøvet lovligheden og den formelle rigtighed af de transaktioner, der ligger til grund for dette regnskab, som fastsat i artikel 287 i traktaten om Den Europæiske Unions funktionsmåde (TEUF). Erklæring om regnskabernes rigtighed 14. Det er vores opfattelse, at fællesforetagendets regnskaber for det regnskabsår, der afsluttedes den 31. december 2017, i alt væsentligt giver et retvisende billede af fællesforetagendets finansielle stilling pr. 31. december 2017 og af resultaterne af dets transaktioner, pengestrømme og bevægelser på nettoaktiver i det afsluttede regnskabsår, i overensstemmelse med dets finansforordning og de regnskabsregler, Kommissionens regnskabsfører har fastlagt. Disse er baseret på de internationalt anerkendte regnskabsstandarder, der anvendes i den offentlige sektor. Erklæring om lovligheden og den formelle rigtighed af de indtægter, der ligger til grund for regnskaberne 15. Det er vores opfattelse, at de indtægter, der ligger til grund for regnskaberne for det regnskabsår, der afsluttedes den 31. december 2017, i alt væsentligt er lovlige og formelt rigtige. Erklæring om lovligheden og den formelle rigtighed af de betalinger, der ligger til grund for regnskaberne 16. Det er vores opfattelse, at de betalinger, der ligger til grund for regnskaberne for det regnskabsår, der afsluttedes den 31. december 2017, i alt væsentligt er lovlige og formelt rigtige. Den øverste og den daglige ledelses ansvar 17. Ifølge artikel 310-325 i TEUF og fællesforetagendets finansforordning er den daglige ledelse ansvarlig for at udarbejde og aflægge regnskaberne på grundlag af de internationalt anerkendte regnskabsstandarder, der anvendes i den offentlige sektor, samt for lovligheden og den formelle rigtighed af de transaktioner, der ligger til grund for regnskaberne. Dette ansvar omfatter udformning, gennemførelse og opretholdelse af intern kontrol, som sikrer, at der udarbejdes og aflægges et årsregnskab uden væsentlig fejlinformation, uanset om denne skyldes besvigelser eller fejl. Den daglige ledelse er også ansvarlig for at sikre, at de aktiviteter, finansielle transaktioner og oplysninger, der fremgår af årsregnskabet, er i overensstemmelse med de myndighedsregler, der gælder for dem. Fællesforetagendets daglige ledelse bærer det endelige ansvar for lovligheden og den formelle rigtighed af de transaktioner, der ligger til grund for regnskaberne. 18. Ved udarbejdelsen af regnskaberne er den daglige ledelse ansvarlig for at vurdere fællesforetagendets evne til at fortsætte driften, idet den i relevante tilfælde oplyser om forhold med relation til fortsat drift og anvender regnskabsprincippet om fortsat drift. 19. Den øverste ledelse er ansvarlig for at overvåge fællesforetagendets regnskabsaflæggelse. Revisors ansvar for revision af regnskaberne og de underliggende transaktioner 20. Vores mål er at opnå høj grad af sikkerhed for, om fællesforetagendets regnskaber er uden væsentlig fejlinformation, og om de transaktioner, der ligger til grund for dem, er lovlige og formelt rigtige, samt på grundlag af vores revision at afgive en erklæring til Europa-Parlamentet og Rådet eller andre dechargemyndigheder om regnskabernes rigtighed og de underliggende transaktioners lovlighed og formelle rigtighed. Høj grad af sikkerhed er imidlertid ikke en garanti for, at en revision vil føre til opdagelse af alle væsentlige fejlinformationer og tilfælde af manglende regeloverholdelse. Fejlinformationer og tilfælde af manglende regeloverholdelse kan skyldes besvigelser eller fejl og betragtes som væsentlige, hvis det med rimelighed kan forventes, at de enkeltvis eller sammenlagt påvirker brugeres økonomiske beslutninger, der træffes på grundlag af regnskaberne. 21. En revision omfatter udførelse af handlinger for at opnå revisionsbevis vedrørende beløbene og oplysningerne i regnskaberne og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for, at der er væsentlig fejlinformation i regnskaberne, og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om dette skyldes besvigelser eller fejl. Ved disse risikovurderinger overvejer revisor intern kontrol, der er relevant for fællesforetagendets udarbejdelse og aflæggelse af regnskaber, der giver et retvisende billede, og at de underliggende transaktioner er lovlige og formelt rigtige, med henblik på at udforme revisionshandlinger, der er passende efter omstændighederne, men ikke med det formål at afgive en erklæring om effektiviteten af intern kontrol. En revision omfatter endvidere vurdering af, om den anvendte regnskabspraksis er passende, og om de regnskabsmæssige skøn, som den daglige ledelse har foretaget, er rimelige, samt en vurdering af den samlede præsentation af regnskaberne. 22. Med hensyn til indtægterne kontrollerer vi tilskuddet fra Kommissionen og undersøger fællesforetagendets procedurer for opkrævning af gebyrer og andre indtægter. 23. Med hensyn til udgifterne undersøger vi betalingstransaktionerne, når udgifterne er afholdt, registreret og godkendt. Denne undersøgelse omfatter alle kategorier af betalinger (inklusive betalinger vedrørende køb af aktiver) i det år, hvor de foretages. 24. I forbindelse med udarbejdelsen af denne beretning og erklæring tog vi det revisionsarbejde, der er udført af den uafhængige eksterne revisor i relation til fællesforetagendets regnskaber, med i betragtning som fastsat i artikel 208, stk. 4, i EU's finansforordning ( 10 )

25. Bemærkningerne i det følgende drager ikke Revisionsrettens erklæring i tvivl.

BUDGETMÆSSIG OG ØKONOMISK FORVALTNING

Gennemførelse af 2017-budgettet

26. På det endelige budget for 2017 var der opført 68,6 millioner euro i forpligtelsesbevillinger og 44,1 million euro i betalingsbevillinger. Gennemførelsesgraden for forpligtelsesbevillingerne og betalingsbevillingerne var på henholdsvis 94 % og 79 %. De fleste af fællesforetagendets betalinger i 2017 var forfinansieringsbetalinger til Horisont 2020-projekter udvalgt efter indkaldelserne af forslag i 2017.

27. Ved udgangen af 2017 havde fællesforetagendet uudnyttede betalingsbevillinger fra tidligere år på ca. 7,6 millioner euro. Situationen viser svagheder i budgetplanlægningen, der dog ikke kan kontrolleres fuldt ud af fællesforetagendet.

Gennemførelse af det flerårige budget under Horisont 2020

28. Af maksimumbeløbet på 398 millioner euro i kontante EU-bidrag, som skal tildeles fællesforetagendet S2R i hele dets levetid, havde EU ved udgangen af 2017 bidraget kontant med 83,2 millioner euro.

29. Af mindstebeløbet på 350 millioner euro, som industriens medlemmer skal bidrage med til fællesforetagendets operationelle aktiviteter og administrationsomkostninger i hele dets levetid, havde industriens medlemmer ved udgangen af 2017 meldt om bidrag i naturalier på 34,9 millioner euro til operationelle aktiviteter, hvoraf 3 millioner euro var blevet attesteret. Bestyrelsen havde desuden valideret kontantbidrag fra industriens medlemmer på 4,9 millioner euro til fællesforetagendets administrationsudgifter.

30. Af mindstebeløbet på 120 millioner euro, som industriens medlemmer skal bidrage med til supplerende aktiviteter uden for fællesforetagendets arbejdsprogram, havde medlemmerne ved udgangen af 2017 allerede rapporteret om 130 millioner euro (108 %), hvoraf 86,3 millioner euro var blevet attesteret. Eftersom vi ikke har ret til at revidere medlemmernes bidrag i naturalier til supplerende aktiviteter, kan vi imidlertid ikke afgive erklæring om arten, kvaliteten og mængden heraf.

31. De samlede bidrag fra industriens medlemmer beløb sig således til 169,8 millioner euro ved udgangen af 2017 (hvoraf 76 % er bidrag til supplerende aktiviteter), mens EU's kontantbidrag var på 83,2 millioner euro (jf. også punkt 38).

32. Af det samlede drifts- og administrationsbudget for fællesforetagendet på 411,5 millioner euro ( 11 ) havde fællesforetagendet ved udgangen af 2017 indgået forpligtelser for 158,8 millioner euro og afholdt betalinger for 78,6 millioner euro. Dette viser, at fællesforetagendet for nærværende har indgået flerårige tilskudsaftaler og indkøbskontrakter, der betinger hinanden indbyrdes, for så vidt angår gennemførelsen af 39 % af S2R's program for forskning og innovation i overensstemmelse med fællesforetagendets flerårige arbejdsprogram.

INTERN KONTROL

Struktur for intern kontrol

33. Fællesforetagendet har indført pålidelige procedurer for forudgående kontrol på basis af finansielle og operationelle skrivebordsgennemgange. Situationen ved udgangen af 2017 viste, at de væsentligste standarder for intern kontrol stort set var gennemført, men at visse foranstaltninger først vil blive afsluttet i 2018, såsom afprøvningen af kontinuitetsplanen.

34. Kommissionens fælles revisionstjeneste er ansvarlig for den efterfølgende revision af omkostningsanmeldelser vedrørende Horisont 2020-projekter. I 2017 igangsatte fællesforetagendet sammen med GD RTD's fælles revisionstjeneste den første efterfølgende revision af en tilfældigt udvalgt stikprøve af Horisont 2020-anmeldelser af mellemliggende omkostninger, for hvilken resultaterne imidlertid først vil blive oplyst i fællesforetagendets årlige aktivitetsrapport for 2018.

35. Vi vurderede fællesforetagendets system for intern kontrol og substanstest af indtægter, betalinger, tilskud og indkøb, og resultaterne af revisionen gav os høj grad af sikkerhed for, at den samlede restfejlforekomst for fællesforetagendet er under væsentlighedstærsklen.

36. Arbejdet med de specifikke ændringer af Kommissionens fælles værktøjer til forvaltning og overvågning af tilskud under Horisont 2020, der er nødvendige for at muliggøre behandling af fællesforetagendets bidrag i naturalier, var ikke afsluttet ved udgangen af 2017.

Udbud

37. Der blev konstateret visse kvalitative mangler i fællesforetagendets offentlige udbud vedrørende indkøb af tjenesteydelser i forbindelse med kommunikation og arrangementer med et anslået budget på 1,2 millioner euro over 4 år.

ANDRE SPØRGSMÅL

Mobilisering af bidrag fra industriens medlemmer

38. Et af fællesforetagendets vigtigste mål er at mobilisere bidrag fra industriens medlemmer på sit aktivitetsområde ( 12 ) . Ifølge fællesforetagendets grundforordning skal der mindst opnås en løftestangseffekt på 0,88 ( 13 ) , hvis der kun tages højde for industriens medlemmers bidrag til de aktiviteter, der er direkte omfattet af fællesforetagendets arbejdsprogram. Løftestangseffekten stiger til 1,18 ( 14 ) , hvis industriens medlemmers bidrag til supplerende aktiviteter uden for fællesforetagendets arbejdsprogram ligeledes medtages. Eftersom vi ikke har ret til at revidere bidrag i naturalier til supplerende aktiviteter, kan vi imidlertid ikke afgive erklæring om arten og kvaliteten af sådanne bidrag ( 15 )

OPLYSNINGER OM KOMMISSIONENS EVALUERINGER

39. Kommissionens foreløbige evaluering ( 16 ) af fællesforetagendet S2R's aktiviteter omfattede perioden 2014-2016 og blev foretaget med bistand fra uafhængige eksperter som fastsat i Rådets forordning om fællesforetagendet S2R ( 17 ) . Evalueringen omfattede fællesforetagendets performance for så vidt angår relevans, produktivitet, effektivitet, sammenhæng og EU-merværdi med yderligere overvejelser om åbenhed og gennemsigtighed. Resultaterne af evalueringen blev taget i betragtning i den rapport, som Kommissionen sendte til Europa-Parlamentet og Rådet i oktober 2017 ( 18 )

Vedtaget af Afdeling IV, der ledes af Neven MATES, medlem af Revisionsretten, i Luxembourg på mødet den 2. oktober 2018. På Revisionsrettens vegne Klaus-Heiner LEHNE Formand

(1) Rådets forordning (EU) nr. 642/2014 af 16. juni 2014 om oprettelse af fællesforetagendet Shift2Rail (EUT L 177 af 17.6.2014, s. 9).

(2) Nærmere oplysninger om fællesforetagendets aktiviteter kan findes på dets websted: http://shift2rail.org.

(3) Artikel 3, stk. 1, i forordning (EU) nr. 642/2014.

(4) Artikel 4, stk. 1, i forordning (EU) nr. 642/2014.

(5) Supplerende aktiviteter er aktiviteter uden for fællesforetagendets arbejdsplan og budget, som bidrager til målene i S2R-masterplanen, jf. artikel 4, stk. 2, litra b), i forordning (EU) nr. 642/2014. I overensstemmelse med samme forordnings artikel 4, stk. 4, skal omkostningerne i forbindelse med supplerende aktiviteter attesteres af en uafhængig ekstern revisor, og de revideres ikke af fællesforetagendet, Revisionsretten eller noget andet EU-organ.

(6) Artikel 16, stk. 2, i fællesforetagendet S2R's vedtægter (bilag I til forordning (EU) nr. 642/2014).

(7) Ifølge artikel 3, stk. 1, litra b), i forordning (EU) nr. 642/2014 tildeles fællesforetagendet S2R et yderligere EU-bidrag på 52 millioner euro, hvis det overtager forvaltningen af Horisont 2020-arbejdsprogrammet for transport for 2014-2015 (de såkaldte fyrtårnsprojekter).

(8) Årsregnskabet omfatter balancen, resultatopgørelsen, pengestrømsopgørelsen, opgørelsen over bevægelser på nettoaktiver samt en oversigt over væsentlige regnskabspraksis og andre forklarende noter.

(9) Beretningerne om budgetgennemførelsen omfatter de beretninger, der sammenfatter alle budgettransaktionerne, og de forklarende noter.

(10) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

(11) Dette beløb omfatter det maksimale kontante EU-bidrag til fællesforetagendets drifts- og administrationsomkostninger og det kontante bidrag fra medlemmerne fra industrien til fællesforetagendets administrationsomkostninger på 13,5 millioner euro.

(12) I betragtning 10 i forordning (EU) nr. 642/2014 hedder det, at en høj grad af deltagelse fra branchens side er et afgørende element i Shift2Rail-initiativet. Det er derfor afgørende, at S2R-initiativets offentlige budget som minimum matches af bidrag fra industrien.

(13) Minimumbidragene fra industriens medlemmer til fællesforetagendets operationelle aktiviteter (350 millioner euro) divideret med det maksimale EU-kontantbidrag til fællesforetagendet (398 millioner euro).

(14) De samlede minimumbidrag fra industriens medlemmer til fællesforetagendets operationelle og supplerende aktiviteter (470 millioner euro) divideret med det maksimale EU-kontantbidrag til fællesforetagendet (398 millioner euro).

(15) I overensstemmelse med artikel 4, stk. 4, i forordning (EU) nr. 642/2014 attesteres omkostningerne i forbindelse med supplerende aktiviteter af en uafhængig ekstern revisor, der udnævnes af fællesforetagendet. Omkostningerne i forbindelse med sådanne aktiviteter revideres hverken af fællesforetagendet eller af noget EU-organ.

(16) Foreløbig evaluering af fællesforetagendet S2R (2014-2016) under Horisont 2020 https://ec.europa.eu/research/evaluations/pdf/s2r.pdf.

(17) Artikel 11 i forordning (EU) nr. 642/2014.

(18) Kommissionens arbejdsdokument: Foreløbig evaluering af fællesforetagenderne under Horisont 2020 (SWD(2017) 339 final).

(19) De specifikke anbefalinger omfatter at udvide samarbejdet med de andre fællesforetagender på transportområdet (SESAR, Clean Sky og FCH), at øge bredden blandt deltagerne i S2R-aktiviteter, at gøre yderligere brug af fællesforetagendets videnskabelige udvalg, det europæiske rådgivningsorgan for jernbaneforskning (ERRAC) og de rådgivende organer med henblik på at yde teknisk og strategisk rådgivning, og at gennemgå fællesforetagendets nuværende centrale resultatindikatorer, som anses for at være for talrige og inden for nogle spørgsmål uhensigtsmæssige.

(20) Det anerkendes i fællesforetagendets handlingsplan, at visse anbefalinger, som f.eks. at øge bredden blandt deltagerne i fællesforetagendet eller at fokusere mere på vigtige samfundsmæssige udfordringer, ikke var tilstrækkelig imødekommet af S2R og skal adresseres yderligere i den næste programmeringsperiode.

(21) Regelmæssig kontakt med de andre fællesforetagender med henblik på at skabe synergier mellem de forskellige programmer finder allerede sted; en tilskudsordning med faste beløb er indført i det årlige arbejdsprogram for 2018 for at øge forenklingen.

(22) De foranstaltninger, der skal gennemføres, omfatter: at opfordre fællesforetagendets associerede medlemmer til at øge deres engagement i S2R med henblik på at give mulighed for yderligere deltagelse af tredjeparter gennem de associerede medlemmers aktiviteter, at udpege nye medlemmer til det videnskabelige udvalg, at gennemgå S2R's flerårige handlingsplan (del B) for at bringe den i overensstemmelse med S2R's »Executive View«, der blev vedtaget af bestyrelsen i oktober 2017 (del A), og at indføre en ny model for centrale resultatindikatorer i overensstemmelse med målsætningerne i Rådets forordning om S2R.